Jgħidu li meta l-maħbub iħobb tassew lill-maħbuba tiegħu kollox jagħmel għaliha biex jikkuntentaha, għax l-għaxqa tiegħu hi li xewqet qalbha ma jiksirilha qatt! Hekk għamlu għadd ta' qassisin, patrijiet, sorijiet, irġiel u nisa, żgħażagħ u adulti – semgħu x'kienet xewqet il-maħbub ta' qalbhom. "Morru fid-dinja kollha, xandru l-Evanġelju lill-ħolqien kollu" (Mk 16:15). U, mimlijin bl-imħabba għalih, ma qagħdu jqisu xejn; la ma xiex kienu se jiltaqgħu, u lanqas f'liema kundizzjonijiet kienu se jgħixu fihom. Quddiem wiċċhom dehret, iva, viżjoni waħda: li jwasslu lil Kristu fil-pajjiżi mbiegħda tad-dinja. Ħafna minnhom batew il-ġuħ, oħrajn spiċċaw il-ħabs, oħrajn ferewhom, filwaqt li l-bqija spiċċaw maqtula. U dan kollu għax wasslu l-aħbar tas-salvazzjoni u tat-tama lil dawk li kienu mċaħħda minnha. Dawn in-nies qalbiena fetħu t-triq biex għadd ieħor ta' lajċi, fosthom iż-żgħażagħ tagħna, illum jistgħu huma wkoll imorru jqattgħu xi xahar jew tnejn fil-missjoni. Kien hemm min estenda l-viżta tiegħu għal sitt xhur. Inkella kien hemm min baqa' fil-pajjiż għal sena jew tnejn. F'ċerti każi kien hemm min tant kemm ħassu responsabbli quddiem il-faqar u l-miżerja li sab ma' wiċċu li iddeċieda li jibqa' fil-pajjiż biex jagħti l-mija tiegħu. Għalkemm, għal xi wħud minn sħabu, dan kien att ta' ġenn huwa ħass li b'hekk kellu, b'xi mod, jirringrazzja lill-Mulej ta' kemm għamel miegħu. U ma nlumux! Għax l-imħabba veru ġġennen! Trid tkun miġnun biex, minkejja li tirċievi x-xewk, tibqa' tagħti bil-ward. Imma għal min iħobb kollox jibqa' ward għax min ikun viċin il-persuni li jbatu jgħidlek mingħajr tlaqliq ta' xejn: "Patri! Huwa huma li jagħtuni u mhux jien li nagħtihom!" U aktar ma nipprova nikkonvinċih li qed jagħti ħafna, xorta waħda jibqa' jgħidlek: "Ma jien qed nagħti xejn!" U x'inhi l-aktar ħaġa li lil dak li jkun iġġiegħlu jibqa' jagħti mingħajr ma jieqaf, anke jekk ikun qed jgħix fl-eħrex sitwazzjonijiet? Il-ħaġa hi li dawn in-nies, għalkemm m'għandhom xejn, għandhom kollox, għax għandhom l-imħabba! Darba, missjunarju rrakkuntali fatt li ġiegħlni naħseb mhux ftit. Ried jiltaqa' ma żagħżugħ tal-post fejn kien qed jaħdem, fl-għaxra. Il-missjunarju mar fil-ħin. Għax, aħna l-Maltin, ħin ħin! Anzi! Bilkemm ma ngħidlekx li mmur kwarta qabel! Għax marid bil-ħin! Mela l-għaxra daqqu. U magħhom daqqu l-ħdax, nofsinhar, is-siegħa, is-sagħtejn, it-tlieta, l-erbgħa!... U, fl-aħħar, dan l-imbierek ta' żagħżugħ fettillu jitfaċċa! Ma ngħidilkomx kif ħassu dak l-imsejken missjunarju li kellu jistenna lil dan iż-żagħżugħ mas-sitt sigħat! Tistgħu timmaġinaw x'ferneżija qabditu! U, diżappuntant kemm tridu, wieġeb liż-żgħażugħ: "Taf x'ħin hu?" U ż-żagħżugħ, b'dik il-kalma kollha, qallu: "Fil-punent intom għandkom l-arloġġi. U aħna hawn għandna l-ħin." Ajma x'tagħlima dik għalina li dejjem sejrin, minn ħaġa għall-oħra, u qatt ma jirnexxilna nieqfu! Le sieħbi! Ejja nħarsu lejn il-ħajja bħala ħin u mhux iddettata mill-arloġġ. Tal-ħin se nieħdu l-paċi, il-ferħ, il-kuraġġ, it-tama, il-kuntentizza. Imma tal-arloġġ se nieħdu l-gdiedem, il-ġlied, l-anzjetà, l-infiħ, il-qrusa, l-arroganza. L-arloġġ, għax arloġġ, jikkontrolla; imma l-ħin, għax ħieles, iġib il-ħelsien! Min għandu widnejn biex jisma' ħalli jisma'! M'hemmx għalfejn tmur il-missjoni biex tkun missjunarju. M'għandekx għalfejn taqbad ma nafx kemm-il ajruplan biex tasal fil-post tal-missjoni. Le sieħbi! Missjunarju tista' tkun f'Malta u f'Għawdex stess. Anke f'darek u fil-post fejn qed taħdem tista' twassal dik l-imħabba li hemm maħżuna fik. Tista', iva, tfendi dik il-kelma ta' kuraġġ. Tagħti l-id tal-ħbiberija. U, fuq kollox, toffri qalbek tfur bir-rikonċiljazzjoni. Ma tridx tkun xi għaref kbir biex tkun missjunarju. Kulma trid hu qalb li tħoss. Tagħder. Tħenn. Taħfer. Tħobb. Mela dawn l-ingredjenti lkoll kemm huma għandna, għax jinsabu midfunin f'qalbna! Li jonqosna hu li noħorġuhom! Kun int ukoll missjunarju! Missjunarja! Xammar il-kmiem u qabbad il-ħuġġieġa tal-imħabba ta' Kristu kulfejn tkun! Ħallik mill-ħażen! Itlaq kollox!